Lav et referat af nedenstående tekst:

Tekst:
Den lille landsby Vester Hornum, som ligger i Vesthimmerlands Kommune, huser cirka 550 personer. I byens skole går der til dagligt 111 elever. Tallet er dog faldende, og nu er skolebestyrelsen klar til at kaste håndklædet i ringen. Det tilkendegiver formanden for skolebestyrelsen i Vester Hornum på Facebook. - Vi vil på mødet onsdag orientere om, hvorfor en samlet skolebestyrelse desværre ser en lukning af skole og LBO (børnehave og skolefritidsordning, red.) som en nødvendig beslutning for vores børn. Kort fortalt handler det om, at børnetallet på skolen falder år for år, og det gør, at vi ikke længere vil kunne stå inde for den pædagogiske kvalitet, som vores børn har krav på, skriver Henrik Petersen. TV2 Nord har talt med to mødre, der er troppet op til dagens møde. De er klar til at kæmpe for skolen, tyder alt på. - Jeg tænker, at det her er ikke bare en beslutning, der går ud over mig som forælder. Det har betydning for hele byen. Altså vi har et fantastisk foreningsliv her i byen, og jeg tænker da, at hvis skolen lukker, så gør vores foreningsliv også, og det vil jeg være rigtig ked af, lyder det fra Camilla Overlad Laursen, og Louise Kilsgaard Heilsen stemmer i. - Det har værsentlig betydning for vores børn, som er vant til at være her i vores lokalmiljø som er trygt. Her kan vi bidrage med noget andet, end hvis børnene skal til Farsø Skole, som er en skole med over 600 elever, siger hun. Indkalder til møde Mødet, som Henrik Petersen refererer til, er ét, som skolebestyrelsen har indkaldt børnenes forældrene, og som vil finde sted onsdag klokken 17. Skolebestyrelsens udmelding står i skærende kontrast til, hvad man ellers ser i mange andre landsbyer, hvor borgerne sammen kæmper til sidste blodsdråbe for at sikre den lokale skole, fritidsordning og børnehave. Netop dét får formanden også at vide blandt nogle af de borgere, der har kommenteret Camilla Overvad Laursens opslag i gruppen, som Henrik Petersen ligeledes har kommenteret. - Jeg troede, at en skolebestyrelse skulle arbejde for skolen og ikke imod den, lyder det blandt andet i kommentarsporet, mens det fra en anden lyder: - Bør I som skolebestyrelse ikke arbejde for, at der er en skole?? Og ikke det modsatte. For så skal bestyrelsen da skiftes ud. I skal huske, at alle huse i byen falder mindst 100. 000 kroner ved, der ingen skole er. Frygt for at ende som spøgelsesby Camilla Overvad Laursen er stor modstander af lukningerne, og i sit opslag på Vester Hornums Facebookside opfordrer hun folk til at kæmpe for at bevare skolen. Ligesom andre i gruppen frygter hun, at byen dør, hvis lukningerne bliver en realitet. Formand for borgerforeningen i Vester Hornum, Martin Nielsen, kalder det "en katastrofe", hvis skolen ender med at lukke, og i kommentarsporet fremgår det videre, at en borger frygter, at byen bliver en spøgelsesby, hvis institutionerne må dreje nøglen. Er et flertal af forældrene uenige med skolebestyrelsens ræsonnement, har bestyrelsen i sinde at trække sig. Det skriver Henrik Petersen i sin kommentar, hvor han også gør det klart, at en skolelukning selvsagt vil betyde, at der skal arbejdes hårdt for at bevare foreningslivet.

Referat:
Skolebestyrelsen i Vester Hornum ser ingen anden udvej, end at skolen må lukke.